इस प्रकार सभी शरीरों में शिव और शक्ति का मिलन शाब्दिक रूप में होता रहता है। ‘सः’ नाम और ज्योतिष्मान रूप में शक्ति सूक्ष्म रूप में प्राण वायु के साथ प्रवेश करके आज्ञा चक्र से सुषुम्ना मार्ग से मूलाधार में स्थित मूल रूप में स्थित शिवलिंग में पहुँचकर ‘अहम्’ नाम के रूप में परिवर्तित हो जाती है। यही क्रिया-प्रक्रिया सृष्टि के आदि में होती रही जो शिव-शक्ति का मिलन और उससे सृष्टि की उत्पत्ति होने लगी। आगे चलकर यह मिलन जब कल्याण हेतु शान्ति और आनन्द के साथ उर्ध्व-गति के रूप में किया जाता है तब तो इस क्रिया से युक्त व्यक्ति अपनी साधना प्रक्रिया की क्षमतानुसार शिव-शक्ति के ही सामर्थ्य-शक्ति के सक्षम बनता जाता है। यह क्रिया-प्रक्रिया ही योग-साधना है। इस क्रिया-प्रक्रिया के अन्तर्गत प्रत्येक सिद्ध-साधक के शरीर में शिव-शक्ति का आपस में सूक्ष्म रूप में ही मैथुनी-मिलन होने लगता है जिसमें साधक को आनन्द और शान्ति की अनुभूति होने लगती है।, साथ ही साधक जो सांसारिक रूप में कार्य करते हुये जीव भाव में भ्रमण करता था, वही इसमें शिव भाव को प्राप्त होकर कल्याण को प्राप्त होता है। इस क्रिया-प्रक्रिया में स्त्री-पुरुष को एक दूसरे की बिल्कुल ही आवश्यकता नहीं पड़ती है। इस क्रिया में तो प्रत्येक शरीर ही अकेला ही पूर्ण होता है, जो अपने अन्दर साधना के द्वारा शिव-शक्ति मिलन कराते हुये ज्योतिष्मान् बनकर कल्याण रूप शिव बन जाता है।